AfriForum dien skrywes by SAPD in Oos-Rand in oor grondgrype - AfriForum
AfriForum dien skrywes by SAPD in Oos-Rand in oor grondgrype
Die burgerregtewaghond AfriForum het op Woensdag 6 November 2019 skrywes by sewe polisiestasies in die Oos-Rand ingehandig om die SAPD weer bewus te maak oor die wyse waarop grondgrype hanteer moet word. Dié skrywes is ingedien saam met ’n direktief wat die nasionale kommissaris vroeër vanjaar aan alle polisiestasies gestuur het.
Skrywes is by die volgende polisiestasie ingedien: Alberton, Benoni, Boksburg, Brakpan, Edenvale, Germiston en Springs.
“Dit blyk dat die SAPD gereeld versuim om hul grondwetlike plig en verantwoordelikhede na te kom – veral wat grondgrype betref. Dit het tot gevolg dat eienaars van eiendom waarop grondgrype plaasvind hul hand diep in die sak moet steek om die hof te nader om dié grondgrype te keer,” sê Marié Naudé, AfriForum se distrikskoördineerder vir die Oos-Rand.
“AfriForum sal voortgaan om as burgerregtewaghond op te tree en druk op die owerhede toe te pas om te verseker dat hulle hul grondwetlike pligte nakom. Ons sal streng teen polisiestasies optree wat nie hul pligte nakom nie,” sê Hillel Coetzer, AfriForum se veiligheidshoof vir die noordstreek.